Ernő Rubik telah dilahirkan di Budapest, Hungary pada 13 Julai, 1944, semasa Perang Dunia II. Bapa beliau, Ernő Rubik, adalah seorang jurutera penerbangan di kilang pesawat, Esztergom, dan ibu beliau, Magdolna Szanto, adalah seorang penyair. Beliau mendapat ijazah daripada Universiti Teknikal, Budapest (Műszaki Egyetem) pada taun 1967 sebagai seorang jurutera senibina dan melanjutkan pelajaran dalam pengarcaan dan senibina dalaman. Bermula tahun 1971 hingga 1975 beliau bekerja sebagai arkitek, kemudian menjadi professor di Kolej Seni Gunaan Budapest (Iparművészeti Főiskola). Beliau menghabiskan keseluruhan hidup beliau di Hungary.